রাতভর চলল শুনানি, ১৮ দিনের এনআইএ হেফাজত মুম্বই হানার মূলচক্রীর

নয়া দিল্লি: বৃহস্পতিবার মধ্যরাত পেরিয়েও চলল শুনানি। ১০ এপ্রিল পেরিয়্বে, ১১ এপ্রিল। রাত ২টোর পর, ২৬/১১ মুম্বই জঙ্গি হামলার (26/11 Mumbai Attack) মূল ষড়যন্ত্রকারী তাহাওয়ুর হুসেইন রানার ১৮ দিনের এনআইএ হেফাজত মঞ্জুর করে দিল্লির পটীয়ালা হাউস কোর্টের এনআইএ-র বিশেষ আদালত। সূত্রের খবর, এনআইএ তাঁর ২০ দিনের জেল হেফাজত চেয়েছিল। বৃহস্পতিবার রাতেই রানাকে এনআইএ-সদর দফতরে নিয়ে যাওয়া হয়েছে বলে খবর সর্বভারতীয় সংবাদমাধ্যম সূত্রে।

২৬/১১ মুম্বই হামলায় অভিযুক্ত রানাকে ফেরানোর পর, আমেরিকার তরফ থেকেও বিবৃতি জারি করা হয়েছে। বিবৃতিতে জানানো হয়েছে, সন্ত্রাসবাদের বিরুদ্ধে লড়াইয়ে আমেরিকার পাশে রয়েছে ভারত। ভারতের হাতে রানা থাকায় খুশি আমেরিকা। বিবৃতিতে তাও জানানো হয়েছে।

আরও পড়ুন: চাকরিহারাদের সঙ্গে বৈঠকে ব্রাত্য

জানা গিয়েছে, পাক বংশোদ্ভূত রানা বর্তমানে কানাডার নাগরিক। দীর্ঘ সময় তিনি লস অ্যাঞ্জেলেসে আটক ছিলেন। বৃহস্পতিবার বিশেষ বিমানে তিনি দিল্লির পালম টেকনিক্যাল এয়ারপোর্টে অবতরণ করেন। কড়া নিরাপত্তার মধ্যে তাঁকে ন্যাশনাল ইনভেস্টিগেশন এজেন্সি (এনআইএ)-র সদর দফতরে নিয়ে যাওয়া হয়। সেখানে একটি বিশেষ জেরা করার ঘর তৈরি করা হয়েছিল।

এই মামলায় এনআইএ-এর হয়ে বিচারপ্রক্রিয়া পরিচালনার জন্য বিশেষ পাবলিক প্রসিকিউটর হিসেবে নিয়োগ পেয়েছেন আইনজীবী নরেন্দ্র মান। উল্লেখ্য, ২০০৮ সালের ২৬ নভেম্বর ১০ জন পাকিস্তানি জঙ্গি মুম্বই শহরের একাধিক জায়গায় সন্ত্রাস চালিয়ে ১৬৬ জন নিরীহ মানুষকে হত্যা করেছিল। সেই হামলার অন্যতম ষড়যন্ত্রকারী রানার বিরুদ্ধে ভারতের দীর্ঘদিনের মামলা এখন বিচারাধীন।